Prifysgol Bangor

**COFNODION Y CYNGOR**

Mewn cyfarfod o’r Cyngor a gynhaliwyd yn y Brifysgol ddydd Gwener, 30 Tachwedd 2018.

**Presennol**:

Mrs Marian Wyn Jones (Cadeirydd), Dr Tomos Dafydd, Yr Athro Gillian Davies, Yr Athro Andrew Edwards, Yr Athro John Hughes, Yr Athro Jerry Hunter, Dr Griff Jones, Mr Marc Jones, Syr Paul Lambert, Mrs Alison Lea-Wilson, Mr Gethin Morgan, Dr Lorrie Murphy, Ms. Ellen Parry Williams, Miss Julie Perkins, Miss Ruth Plant, Yr Athro Gareth Roberts, Yr Athro Jo Rycroft-Malone, Yr Athro Carol Tully, Yr Athro Oliver Turnbull, Yr Athro Graham Upton, Mr David Williams, Mr Tudur Williams, Ysgrifennydd y Brifysgol, Cyfarwyddwr Adnoddau Dynol, Cyfarwyddwr Gweithredol Marchnata a'r Cyfarwyddwr Cyllid.

Roedd Deoniaid Coleg Gwyddorau'r Amgylchedd a Pheirianneg Electronig a'r Coleg Gwyddorau Dynol yn bresennol am ran o'r cyfarfod.

**Ymddiheuriadau**:

Dr Tzo Zen Ang, Dr Peter Higson, Dr Karen Jones, Dr Olwen Williams.

**18.24 CROESO**

Fe wnaeth y Cadeirydd groesawu Dr Chris Turner, a oedd yn arsylwi cyfarfod y Cyngor fel rhan o'r Adolygiad Effeithiolrwydd Llywodraethu parhaus.

**18.25 MARWOLAETHAU**

Cyfeiriodd y Cadeirydd at farwolaethau’r canlynol yn ddiweddar:

**Nikkita White,** myfyriwr yn yr Ysgol Hanes, Athroniaeth a Gwyddorau Cymdeithas

**Dr Julia Davies**, aelod staff yn yr Ysgol Seicoleg

**Y Parch. Dr. Owen E Evans,** cyn aelod staff yn yr Ysgol Diwinyddiaeth ac Astudiaethau Crefyddol

**Yr Athro William Tydeman,** cyn aelod staff yn yr Ysgol Saesneg

Safodd yr aelodau er cof amdanynt.

**18.26 LLONGYFARCHIADAU**

**Ar dderbyn Cadair Athro er Anrhydedd:**

Dr. Sandy Toogood, Coleg Gwyddorau Dynol

Dr. John Lillington, Cyfrifiadureg a Pheirianneg Electronig

**Ar dderbyn swydd Darllenydd**:

Dr. Anita Malhotra, Gwyddorau Naturiol

**Fe wnaeth y Cadeirydd hefyd longyfarch:**

M-SParc sydd wedi ennill Project Adeiladu Digidol y Flwyddyn 2018 yng Ngwobrau Cenedlaethol Adeiladu Arbenigrwydd. Mae hyn yn dilyn cael ei enwi'n Broject Adeiladu'r Flwyddyn yng ngwobrau Adeiladu Arbenigrwydd yng Nghymru ym mis Gorffennaf. Mae'r gwobrau pwysig hyn yn dathlu llwyddiant yn y diwydiant adeiladu.

Prifysgol Bangor a Phrifysgol Cymru Y Drindod Dewi Sant (Yr Athrofa) a enillodd y tendr i achredu rhaglenni Arweinyddiaeth y Consortia Cenedlaethol, gydag athrawon yn cael cyfle i ennill achrediad yn amrywio o PGCert i gymhwyster doethuriaeth.

ARFer, project arloesol a sefydlwyd gan Ganolfan Bedwyr ac ymchwilwyr ym maes Newid Ymddygiad yn y Brifysgol, er mwyn cynyddu defnydd o'r Gymraeg yn y gweithle. Cafodd ganmoliaeth gan Gomisiynydd yr Iaith Gymraeg yn ddiweddar.

Prifysgol Bangor, y bu ei chais diweddar i Athena SWAN am Wobr Efydd ar lefel sefydliadol yn llwyddiannus. Ar ben hynny, roedd cais yr Ysgol Gwyddorau Eigion am Wobr Efydd i adran hefyd yn llwyddiannus. Mae'r gwobrau hyn yn cydnabod ymroddiad y Brifysgol i fynd i'r afael ag anghydraddoldeb rhyw mewn addysg uwch.

Dr Teresa Crew, darlithydd mewn Polisi Cymdeithasol, ar dderbyn Gwobr Addysgu Gwych mewn Polisi Cymdeithasol gan y Social Policy Association.

**18.27 COFNODION**

1. Cadarnhawyd a llofnodwyd cofnodion y cyfarfod a gynhaliwyd 28 Medi 2018.
2. Gan gyfeirio at:

[1] **Gwybodaeth Ddiweddaraf ar Recriwtio** (Cofnod 18.9); Derbyniodd y Cyngor adroddiad ar y manteision a ddeilliodd o'r ymgyrch Trosi a Chlirio 2018 a nododd yr angen i adeiladu ar y gwersi a ddysgwyd ac i rannu arfer gorau ar draws y Brifysgol. Nodwyd yr angen i ddatgloi adnoddau ar draws y Brifysgol, gan gynnwys staff a myfyrwyr. Roedd angen rhoi sylw i sialensiau recriwtio ar lefel ysgol a dylai pob aelod o'r staff academaidd gymryd rhan mewn gweithgareddau recriwtio myfyrwyr.

Nodwyd ymhellach fod recriwtio yn y Deyrnas Unedig yn parhau i fod yn heriol ac mae ceisiadau cartref 9% yn is nag yr oeddent yr un adeg y llynedd; dyma'r drydedd flwyddyn yn olynol i nifer ceisiadau ostwng. Nododd y Cyngor effaith y gostyngiad demograffig a'r farchnad hynod gystadleuol a gofynnodd am ddiweddariad ar y cynllun marchnata i'w ystyried yng nghyfarfod nesaf.

Gofynnodd y Cyngor hefyd am i wybodaeth ddiweddaraf ar Goleg Bangor yn Tsieina, gan gynnwys costau a manteision, gael ei hystyried yn ei gyfarfod nesaf.

[2] **Pensiynau USS** (Cofnod 18.20B); Cymeradwyodd y Pwyllgor Gweithredu safbwynt y Cyngor a chyflwynwyd hyn fel yr ymateb i'r ymgynghoriad UKK. Mae Cadeirydd y Cyngor wedi derbyn llythyr ar y mater gan 'Dinasyddion Prifysgol Bangor' a chyflwynwyd copi o'r llythyr ynghyd ag ymateb y Cadeirydd iddo.

1. Darparwyd cofnod gweithredu yn nodi cynnydd ar yr holl gamau gweithredu sydd heb eu cyflawni yn y Cyngor. Nododd y Cyngor gynnydd a chamau gweithredu a gwblhawyd. Teimlwyd bod anfon hwn at aelodau'r Cyngor gyda'r papurau yn help mawr.

**18.28 MATERION YR IS-GANGHELLOR**

Hysbysodd yr Is-ganghellor y Cyngor ei fod yn bwriadu ymddeol yn yr Haf 2019, ar ôl naw mlynedd yn y swydd. Nododd mai penderfyniad personol a wnaeth beth amser yn ôl oedd hwn. Wrth wneud y cyhoeddiad hwn nawr, nododd y bydd yn caniatáu amser i'r Brifysgol benodi olynydd iddo i fod yn y swydd erbyn dechrau'r flwyddyn academaidd 2019/20.

Ar ran y Cyngor, mynegodd y Cadeirydd ddiolch a gwerthfawrogiad i'r Is-ganghellor am ei gyfraniad gwerthfawr i'r Brifysgol a'r cyfan a gyflawnodd ym Mangor, gan gynnwys datblygiadau ystadau newydd o bwys, llwyddiant sylweddol yn yr NSS, a'r Brifysgol gyntaf yng Nghymru i dderbyn safon 'Aur' yn y Fframwaith Rhagoriaeth Addysgu.

Nodwyd y bydd y broses o benodi olynydd iddo yn dechrau ar unwaith, ac yn cael ei harwain gan Bwyllgor o'r Cyngor, yn unol ag Ordinhad VI.

**18.29 ADRODDIAD Y PWYLLGOR GWEITHREDU**

Cymeradwywyd yr adroddiad o gyfarfodydd y Pwyllgor Gweithredu a gynhaliwyd rhwng mis Hydref a mis Tachwedd 2018 (ynghlwm fel Atodiad I i gopi swyddogol y cofnodion). Nodwyd y canlynol:

[1]  **Ardal Gwyddoniaeth a Thechnoleg**; Nodwyd y cytunwyd i broject symlach a oedd yn cynnwys adnewyddu ac ymestyn yr Adeilad Coffa, yn amodol ar gytuno ar yr amlen gyllideb derfynol ac yn dilyn eglurder ar gais y brifysgol am gyllid gan Fargen Twf Gogledd Cymru. Yn dilyn cyhoeddiadau diweddar gan Lywodraeth y DU, gobeithir y bydd o leiaf £10m ar gael i'r Brifysgol, gan roi amlen gyllideb o £30m ar gyfer y project.

[2] **Ysgol y Gymraeg ac Astudiaethau Celtaidd**; ar argymhelliad y Pwyllgor Gweithredu, ac yn dilyn ymgynghoriad, cytunodd y Cyngor y dylid sefydlu Ysgol y Gymraeg ac Astudiaethau Celtaidd o 1 Ionawr 2019. Bydd yr Ysgol yn ehangu ei maes i Astudiaethau Celtaidd, yn ogystal â chyflwyno rhaglenni trwy gyfrwng y Saesneg. Nodwyd nad oedd unrhyw gostau ychwanegol yn gysylltiedig â sefydlu'r Ysgol.

[3] **Diweddaru System MRI**; mae'r Pwyllgor Gweithredu wedi cytuno â chynnig i gael system MRI newydd yn yr Ysgol Seicoleg.

[4] **Cymraeg i Oedolion**; nodwyd bod y Brifysgol ar hyn o bryd yn gweithredu mewn consortiwm gyda Grŵp Llandrillo Menai i gyflwyno rhaglenni Cymraeg i Oedolion ar draws Gogledd Orllewin Cymru. Argymhellir bod y gweithgaredd yn cael ei drosglwyddo'n llawn i Brifysgol Bangor i gael arbedion effeithlonrwydd pellach ar draws y gweithgaredd. Nododd y Pwyllgor Gweithredu fod yr arian allanol ar gyfer y project yn ddiogel am 6 blynedd arall ac ni fyddai unrhyw oblygiadau ariannol andwyol i'r Brifysgol.

**18.30 SICRHAU CYNALIADWYEDD ARIANNOL**

1. Yng nghyfarfod olaf y Cyngor gofynnwyd i'r Pwyllgor Gweithredu lunio cynllun sy'n cwrdd â'r sialensiau ariannol tymor byr a chyfeiriad strategol a chynaliadwyedd ariannol tymor hwy, er mwyn sicrhau llwyddiant y Brifysgol i'r dyfodol.
2. Cyflwynodd yr Is-ganghellor y cynllun yn nodi bod y cynigion yn unol â gweledigaeth ar gyfer prifysgol gynaliadwy, ac roeddent wedi cael eu hadolygu gan y Pwyllgor Cyllid ac Adnoddau a'r Pwyllgor Strategaeth a Pherfformiad a chymerwyd eu sylwadau i ystyriaeth. Hefyd, cyflwynodd pob un o'r Deoniaid gynlluniau ar gyfer eu Colegau ac amlinellwyd cynlluniau pellach ar gyfer arbedion yn y Gwasanaethau Proffesiynol hefyd. Nodwyd y pwyntiau canlynol:

[1] Mae pwysau gyda chostau o hyd at £18m y flwyddyn wedi'u nodi dros y 3 blynedd nesaf ar sail incwm tybiedig o ganlyniad i'r ffaith bod recriwtio myfyrwyr wedi ei fodelu'n fflat ar lefelau 2018. Mae hyn yn agor bwlch o dros £15m mewn incwm ffioedd dysgu yn erbyn y rhagolygon ariannol a gyflwynwyd ym mis Gorffennaf 2018. Dwyseir hyn ymhellach gan oddeutu £3m o incwm ac arbedion blynyddol a gynhwyswyd yn y rhagolygon ariannol nad oeddent wedi'u nodi'n benodol a cholled debygol yn yr incwm neuaddau yn y flwyddyn gyfredol. Mae'r cynllun arfaethedig yn rhoi sylw i'r diffyg ariannol ac yn dychwelyd y Rhagolygon Ariannol i lefel debyg i Orffennaf 2018.

[2] Mae gostyngiadau staffio yn y Colegau yn unol â'r rhagamcanion diweddaraf o niferoedd myfyrwyr ar gyfer pob maes pwnc, gan gydnabod blaenoriaethau ymchwil, ymrwymiadau cyfrwng Cymraeg / dwyieithog, amodau'r farchnad a blaenoriaethau strategol eraill. Ym mhob un o'r Colegau, mae'r gostyngiadau staffio wedi'u seilio ar beidio â llenwi swyddi gwag a thrwy ragdybiaethau am batrymau arferol staff yn gadael dros y ddwy neu dair blynedd nesaf. Mewn rhai Ysgolion nodwyd arbedion pellach drwy wneud gostyngiadau wedi'u targedu o ran niferoedd staff lle mae recriwtio myfyrwyr wedi lleihau'n sylweddol a lle cafwyd lleihad mewn gweithgarwch addysgu a/neu ymchwil.

[3] Mae'r cynigion ar gyfer Coleg y Celfyddydau, Dyniaethau a Busnes yn seiliedig yn bennaf ar fanteisio ar y cyfleoedd a ddaeth i'r amlwg yn dilyn ailstrwythuro'r Coleg yn ddiweddar, gan resymoli darpariaeth addysgu a diogelu cyfleoedd ar gyfer twf. Mae'r newid mwyaf yn cynnwys ailgyflunio yr Ysgol Cerddoriaeth a'r Cyfryngau i ganolbwyntio ar weithgaredd creadigol. Mae cynlluniau tymor byr i'r Coleg yn cynnwys lleihau nifer y modiwlau, tra bod cynlluniau tymor canolig a thymor hwy yn cynnwys rhaglenni newydd a meysydd pwnc newydd.

[4] Mae cynigion ar gyfer Coleg Gwyddorau'r Amgylchedd a Pheirianneg yn sicrhau nad yw meysydd sydd â chyfleoedd ar gyfer twf yn cael eu niweidio a nodir nifer o feysydd blaenoriaeth ar gyfer darpariaeth newydd. Mae Cemeg yn gweithredu mewn marchnad gystadleuol iawn ac ni ystyrir bod darpariaeth yn y dyfodol yn gynaliadwy ar lefelau recriwtio presennol. Mae'r gweithgaredd ymchwil yn ddibynnol iawn ar ffrydiau ariannu Ewropeaidd na fydd ar gael yn y dyfodol, ac mae'r anghenion ystadau, er mwyn parhau ag addysgu ac ymchwil, yn uchel ac angen buddsoddi sylweddol.

[5] Datblygwyd cynigion ar gyfer y Coleg Gwyddorau Dynol gan Bwyllgor Gweithredu'r Coleg gyda nifer o opsiynau'n cael eu hystyried o fewn cyd-destun gofynion statudol ac achredu. Mae'r cynigion a ddewiswyd yn cynnwys lleihau nifer swyddi, ail-lunio'r Ysgol Addysg, ail-lunio contractau i gefnogi addysgu ac ymchwil, a chanolbwyntio rhaglenni newydd ar dwf yn niferoedd myfyrwyr.

[6] Datblygwyd cynigion hefyd i wneud arbedion mewn nifer o Wasanaethau Proffesiynol. Yn ystod proses y Bwrdd Cynaliadwyedd Ariannol, cafodd nifer llai o wasanaethau mwy o ran maint gyda swyddogaethau cytras eu creu. Mae rhai o'r gwasanaethau hyn bellach wedi adolygu effeithlonrwydd ac effeithiolrwydd eu swyddogaethau ac wedi nodi arbedion pellach.

[7] Modelwyd rhagdybiaeth arbedion o ran defnydd lle. Mae hyn yn cyfateb i 5% o'r costau deiliadaeth yn 2019/20, gan godi i 10% yn 2020/21 ac i 20% yn 2021/22. Mae cynllun manwl yn cael ei ddatblygu i sicrhau bod yr arbedion hyn yn cael eu cyflawni.

[8] Rhagdybiwyd incwm cyfyngedig yn gysylltiedig â mwy o eglurder ynghylch y 'Diamond Dividend', datblygu Cynllun Twf Recriwtio Rhyngwladol cynhwysfawr, ac ymdrechion i sefydlogi recriwtio cartref /UE.

[9] Amcangyfrifir y gellid colli 50-60 o swyddi trwy ddiswyddo dros y 2-3 blynedd nesaf. Y gobaith yw y gellir cyflawni'r diswyddiadau hyn yn wirfoddol ond ni ellir diystyru diswyddiadau gorfodol ar hyn o bryd.

1. Fe wnaeth y Cyfarwyddwr Adnoddau Dynol amlinellu'r trefniadau ymgynghori a phrosesau AD a ddilynir. Trefnir cyfarfod gyda'r Undebau Llafur yn yr wythnos ganlynol i rannu achosion busnes. Bydd ymgynghoriad ystyrlon ffurfiol ar y cynigion hyn wedyn yn cael ei gynnal tan ganol mis Ionawr yn unol â S188 TULCRA 1992. Yn ystod y cyfnod hwn bydd y Pwyllgor Gweithredu'n gofyn am farn staff ar y newidiadau arfaethedig a threfnir cyfarfodydd rheolaidd â'r Undebau Llafur. Yn dilyn yr ymgynghoriad hwnnw, ac yn dibynnu ar ganlyniad yr ymarfer, caiff Cynllun Gweithredu manwl ac amserlen eu llunio ar ôl i'r strwythurau newydd arfaethedig, ac unrhyw ddiwygiadau dilynol iddynt, gael eu cymeradwyo gan y Pwyllgor Gweithredu.
2. Diolchodd y Cyngor i'r Pwyllgor Gweithredu am yr holl waith a wnaed mewn cyfnod byr. Yn y drafodaeth a ddilynodd, nodwyd y pwyntiau canlynol:

[1] Mynegwyd pryder ynghylch symud i fodiwlau dwyieithog ac a yw hyn yn mynd yn groes i Bolisi Iaith y Brifysgol. Nodwyd bod y Deoniaid hefyd yn edrych ar ddulliau amgen o ddiogelu cyfrwng Cymraeg trwy greu cyfleoedd pellach ar gyfer cyflwyno ar lefel Coleg.

[2] Mynegwyd pryder y gallai colli arbenigedd ac adnoddau mewn Cemeg effeithio ar y gymuned fusnes leol a meysydd academaidd eraill cyffelyb, ac efallai na fyddai'r Brifysgol yn gallu ymateb i heriau newydd. Unwaith y byddai wedi mynd, byddai costau ailddechrau'r pwnc yn eithriadol o uchel. Ymatebodd y Deon trwy ddweud y byddai'r modiwlau gwasanaeth cyfredol yn parhau ac y gellir parhau i gefnogi pynciau eraill heb ddarpariaeth anrhydedd sengl mewn Cemeg.

[3] Efallai bod y rhagdybiaethau y bydd recriwtio yn parhau ar y lefelau presennol yn rhy optimistaidd. Nodwyd pryder ynglŷn â thorri cyfamod posibl yn 2019/20 a gofynnodd y Cyngor i'r Pwyllgor Gweithredu bennu arbedion pellach i fynd i'r afael â'r diffygion hyn.

[4] Er nad yw rhai o'r cynigion hyn yn dderbyniol i'r holl aelodau, efallai y bydd yr angen i fod yn gynaliadwy'n ariannol yn arwain yn anochel at golli peth darpariaeth.

[5] Derbyniwyd llythyr ar y cyd oddi wrth Undebau Llafur y campws. Nododd y Cyngor yr angen am safbwynt ac arweinyddiaeth ffres a datblygu gweledigaeth tymor hwy, ond mae angen mynd i'r afael â materion tymor byr ar unwaith. Nododd y Cyngor bryderon hefyd ynglŷn â benthyca a rhoddodd sicrwydd nad yw'r Brifysgol yn gogwyddo'n drwm tuag at fenthyca ac na fydd yn benthyca mwy yn ystod yr ychydig flynyddoedd nesaf.

[6] Nododd cynrychiolwyr staff fod staff yn cael eu hymestyn i'r eithaf a dan straen a bod angen mwy o ymgysylltu â staff a gweithredu'n eglur er mwyn dod â'r brifysgol gyfan at ei gilydd i weithredu gweledigaeth newydd a chynllun cynaliadwy. Cytunodd y Cyngor ei bod yn bwysig sicrhau bod ymgynghori a thrafod yn rhoi sylw gwirioneddol i arbenigedd staff i fireinio, gwella a llunio'r achosion busnes.

1. Ar ôl trafodaeth lawn, pleidleisiodd yr aelodau ar y materion canlynol. Pleidleisiodd pedwar aelod, gan gynnwys cynrychiolwyr staff a myfyrwyr, yn erbyn y cynigion ac ymatalodd un aelod. Fe wnaeth gweddill aelodau'r Cyngor:

[1] ***Gmeradwyo'r*** cynlluniau a gyflwynwyd ar gyfer ad-drefnu'r maes academaidd a'r gwasanaethau proffesiynol, gan gydnabod bod y cyfryw gynlluniau yn destun ymgynghoriad parhaus gydag undebau llafur cydnabyddedig y Brifysgol (o dan a188 TULRCA 1992) a staff a myfyrwyr, a bod rhaid cwblhau'r ymgynghori hwnnw cyn gwneud unrhyw benderfyniadau terfynol ynglŷn â'r cynigion hynny neu weithredu arnynt, a chydnabod hefyd, o ganlyniad i'r ymgynghori hwnnw, y gallai'r cynlluniau hynny newid.

[2] ***Nodi*** bod ganddynt hyder bod y cynlluniau'n angenrheidiol fel cam cyntaf i roi'r arbedion angenrheidiol a rhoi cyllid y Brifysgol ar lwybr cadarn a sefydlog at y dyfodol.

[3] ***Nodi*** yr angen i ddarparu crynodeb o'r cynlluniau i Gyngor Cyllido Addysg Uwch Cymru yn unol â'r Llythyr Risg Sefydliadol diweddar.

[4]  ***Benderfynu***, yn unol â Statud XX paragraff 10(2), ei bod yn "ddymunol" trwy ddiswyddo i gael gostyngiad yn nifer y Staff Academaidd (9a) ym Mhrifysgol Bangor yn gyffredinol; neu (b) mewn unrhyw Gyfadran, Adran, Ysgol neu faes arall o Brifysgol Bangor.

[5] ***Benderfynu***, yn unol â Statud XX paragraff 11(1), i benodi Pwyllgor Diswyddo yn unol ag is-baragraff (3) o'r paragraff hwn i weithredu ei benderfyniad erbyn y cyfryw ddyddiad ag y gall ei bennu ac i'r pwrpas hwnnw: (a) dewis ac argymell y nifer gofynnol o'r Staff Academaidd i'w diswyddo am reswm colli swydd; a (b) rhoi gwybod am eu hargymhellion i'r corff priodol (y Cyngor).

1. Wrth wneud y penderfyniadau hyn, nododd y Cyngor gyda gofid y goblygiadau i staff unigol. Fe wnaethant nodi er nad yw byth yn 'ddymunol' i ddiswyddo staff neu eu gwneud yn ddi-waith, mae angen cadw at y geiriad hwn i gyd-fynd â Statud XX er mwyn sicrhau cydymffurfio ac i atal unrhyw her gyfreithiol yn ddiweddarach.

G. Cytunwyd i sefydlu Tasglu, yn cynnwys aelodau o'r Cyngor, i fwrw ymlaen â'r agenda drawsnewidiol hon, gan ymgysylltu â'r holl staff a myfyrwyr i ddatblygu gweledigaeth glir ar gyfer dyfodol y Brifysgol.

**18.31 LLYTHYR ADOLYGIAD RISG SEFYDLIADOL**

Nododd y Cyngor Lythyr Adolygu Risg Sefydliadol HEFCW. Aseswyd bod y Brifysgol yn risg gymedrol yn 2017/18, sef risg gyffredinol uwch o'i gymharu ag asesiad y flwyddyn flaenorol. Mae hyn yn dangos bod yna rai materion risg a / neu atebolrwydd a nodwyd gan HEFCW a allai godi pryderon am gynaliadwyedd hirdymor a bod angen i HEFCW eu deall yn well trwy drafod ymhellach â'r sefydliad. Gofynnodd y Cyngor am sicrwydd gan y Pwyllgor Gweithredu y gellir cyflawni'r cynllun gweithredu ar gyfer ymgysylltu ymhellach â HEFCW.

**18.32 DANGOSYDDION PERFFORMIAD ALLWEDDOL**

Cyflwynodd yr Is-ganghellor y Dangosyddion Perfformiad Allweddol i'r Cyngor. Nodwyd y pwyntiau canlynol:

[1] Er ei fod yn gynnar iawn yn y cylch, roedd y Cyngor yn pryderu am nifer y ceisiadau a dderbyniwyd ar gyfer mynediad yn 2019. Dywedodd y Cyfarwyddwr Gweithredol Marchnata bod cynllun gweithredu wedi'i ddatblygu ac mae adnoddau'n cael eu crynhoi ynghyd ar draws y Brifysgol i gefnogi gweithgareddau newydd. Rhoddodd Yr Athro Turnbull wybodaeth i'r Cyngor ar ddatblygiadau cyrsiau newydd a chynnig i sicrhau lleoliadau i bob myfyriwr a fydd yn dod i mewn yn 2019. Mynegwyd pryder nad yw'r tîm Marchnata yn manteisio ar syniadau gan staff a myfyrwyr ar draws y Brifysgol. Cytunodd y Cyngor y dylid rhoi sylw i hyn trwy ymgysylltu mwy â staff a myfyrwyr a gofynnodd am wybodaeth ddiweddaraf ar y cynllun gweithredu yn ei gyfarfod nesaf.

[2] Nodwyd amrywiad o flwyddyn i flwyddyn mewn incwm o Grantiau a Chontractau Ymchwil. Nododd Yr Athro Rycroft-Malone mai'r unig faes o bryder sywleddol ar yr adeg hon o'r flwyddyn oedd gostyngiad mewn incwm o Gynghorau Ymchwil.

**18.33 ADRODDIAD PERFFORMIAD BLYNYDDOL**

1. Cafodd dadansoddiad perfformiad yn erbyn y Dangosyddion Perfformiad Allweddol am 2017/18 ei ystyried gan y Cyngor, ynghyd â chopi o'r Ddogfen Ymgysylltu a Chynllunio Strategol (SPED) a oedd wedi cael ei diweddaru i'w chyflwyno i HEFCW. Nododd y Cyngor berfformiad y brifysgol yn erbyn ei chynllun strategol, gan gymryd sylw arbennig o feysydd lle roedd risgiau wedi cael eu nodi. Nodwyd y pwyntiau canlynol:

[1] Roedd y Crynodeb Gweithredol yn ddefnyddiol a chytunwyd i ddiolch i'r Pennaeth Cynllunio am lunio adroddiad mor gynhwysfawr.

[2] Bydd y Pwyllgor Strategaeth a Pherfformiad yn ystyried dulliau gweithredu i ddod ag arweinwyr i gyfrif am berfformiad ar draws meysydd busnes allweddol.

B. Roedd y Cyngor yn hapus gyda'r cynnydd drwodd a thro yn erbyn y cynllun strategol a'r Dangosyddion Perfformiad Allweddol a chymeradwyodd y ddogfen i'w chyflwyno i HEFCW.

**18.34 CYFRIFON ARIANNOL 2017/18**

1. Derbyniodd ac ystyriodd y Cyngor yr Adroddiad Cyfrifon Archwiliedig am 2017/18. Mae'r rhain wedi cael eu cymeradwyo gan y Pwyllgor Cyllid ac Adnoddau ac wedi cael eu hystyried gan y Pwyllgor Archwilio a Risg. Nodwyd y canlynol:

[1] Mae dau achos o 'ffawdelw' o bwys o fewn Incwm yn gwneud i'r canlyniadau ariannol am y flwyddyn ymddangos yn well nag y maent mewn gwirionedd - sef grant cyfalaf fawr unwaith yn unig a chynnydd actiwariadd ar y cynllun pensiwn.

[2] Roedd canlyniadau gweithredu yn well na'r rhagolygon yn chwarter 3, a rhagorwyd ar yr arbedion cyflog o £6m yn ystod y flwyddyn.

[3] Cafwyd gwelliant sylfaenol yn EBITDA o £11.5m i £15.0m.

[4] Cyflawnwyd profion cyfamod yn achos EIB a Santander pan gawsant eu profi ar sail Frozen GAAP.

[5] Roedd yr Archwilwyr Allanol wedi mynegi pryderon ynghylch 'busnes hyfyw'. Nodwyd balansau arian parod o £20-30m mewn blynyddoedd i ddod, gan ddangos nad oes gan y Brifysgol broblem gyda hylifedd ariannol. Fodd bynnag, roedd yr angen i gyflawni profion cyfamod yn hanfodol i'w pherfformiad ariannol yn y dyfodol.

[6] Mae'r archwilwyr yn gofyn yn flynyddol am Lythyr Cyflwyno Achos ac mae'n cynnwys datganiadau ychwanegol bod y Cyngor yn hyderus y cyflawnir targedau incwm a chynilo yn y dyfodol a bod darpariaethau ar gyfer setliadau gyda Galliford Try yn briodol.

1. Wedi ystyriaeth lawn, **penderfynwyd**:

[1] Ychwanegu datganiad pellach at nodyn 1 y Datganiad Polisïau Cyfrifo i roi sylw i fater 'busnes hyfyw'.

[2] Cymeradwyo'r Cyfrifon am 2017/18 a'u llofnodi gan yr Is-ganghellor, y Trysorydd a'r Cyfarwyddwr Cyllid a'u hanfon at HEFCW erbyn diwedd y dydd.

[3] Bod y Llythyr Cyflwyno Achos at yr Archwilwyr i’w lofnodi gan Gadeirydd y Cyngor.

C. Nododd y Cadeirydd bryderon ynghylch y systemau ar gyfer monitro gwariant yn y flwyddyn a gofynnodd am i gynllun ar gyfer monitro ariannol misol gael ei ystyried gan y Pwyllgor Cyllid ac Adnoddau.

**18.35 ADRODDIAD BLYNYDDOL PREVENT**

1. Cafodd y Cyngor wybodaeth ddiweddaraf gan Ysgrifennydd y Brifysgol ar gynnydd gyda gweithredu a sefydlu gofynion Deddf Gwrth-derfysgaeth a Diogelwch 2015 a'r ddyletswydd *'Prevent'*. Nododd y Cyngor fod hyn yn parhau'n uchel ar agenda Grwpiau Tasg a phwyllgorau perthnasol, a swyddogion unigol, a nododd y polisïau a'r gweithdrefnau a sefydlwyd a'r camau a gymerwyd i godi ymwybyddiaeth dros y flwyddyn ddiwethaf. Nid yw'r Brifysgol wedi cyfeirio unrhyw achos ymlaen yn ffurfiol i'r broses Channel amlasiantaethol yn ystod blwyddyn academaidd 2017/18, na dechrau'r flwyddyn 2018/19, er y gofynnwyd am gyngor anffurfiol gan sefydliadau partner ar faterion a godwyd gan staff yn ystod y flwyddyn.
2. ⁠Cymeradwyodd y Cyngor yr adroddiad blynyddol i'w gyflwyno i HEFCW.

**18.36 LLYWODRAETHU ACADEMAIDD**

1. Yn y cyfarfod diwethaf, derbyniodd y Cyngor adroddiad yr Adolygiad Gwella Ansawdd. Mae'r Brifysgol wedi cyflawni'r gofynion sylfaenol, sy'n golygu bod gan y Brifysgol drefniadau cadarn ar gyfer sicrhau safonau academaidd, rheoli ansawdd academaidd a gwella ansawdd y profiad a gaiff myfyrwyr. Hefyd, ystyriodd y Cyngor yr adroddiad blynyddol Sicrhau Ansawdd, a oedd yn nodi'r datblygiadau allweddol a ddigwyddodd yn y flwyddyn academaidd 2017/18. Gan ystyried y ddau adroddiad cytunodd y Cyngor bod ganddynt y lefel uchaf o hyder wrth lofnodi'r datganiadau sicrhau ansawdd blynyddol ym mis Tachwedd .
2. Nododd y Cyngor y wybodaeth a dderbyniwyd dros y flwyddyn ddiwethaf i roi sicrwydd pellach, yn cynnwys cofnodion y Senedd, Dangosyddion Perfformiad Allweddol yn ymwneud ag addysg, profiad myfyrwyr ac ymchwil, a chanlyniadau llawn yr Arolwg Cenedlaethol Myfyrwyr (NSS).
3. Ystyriodd y Cyngor y Siarter Myfyrwyr a'r Cytundeb Perthynas, a adolygwyd yn ystod y misoedd diwethaf.
4. Yng ngoleuni'r wybodaeth a roddwyd, cytunodd y Cyngor i'r pum datganiad blynyddol ar sicrwydd gael eu hanfon at HEFCW.

**18.37 PWYLLGOR CYLLID AC ADNODDAU**

1. Cymeradwywyd yr adroddiad ar gyfarfod y Pwyllgor Cyllid ac Adnoddau a gynhaliwyd 9 Tachwedd 2018 (ynghlwm fel Atodiad II i gopi swyddogol y cofnodion hyn).
2. Yn unol â'r awdurdod a ddirprwywyd yn flaenorol gan y Cyngor i'r Pwyllgor Cyllid ac Adnoddau, cytunodd y Pwyllgor y byddai cynnig ffurfiol o setliad yn cael ei wneud i'r contractwr ar gyfer Pontio a SEACAMS. Nododd y Cyngor mai dyma'r canlyniad gorau y gellid ei gyflawni i gwblhau'r mater a chytunodd y dylid llunio cytundeb cyfreithiol ffurfiol.

**18.38 PWYLLGOR ARCHWILIO A RISG**

1. Cymeradwywyd yr adroddiad ar gyfarfod y Pwyllgor Archwilio a Risg a gynhaliwyd ar 12 Tachwedd 2018 (ynghlwm fel Atodiad III i gopi swyddogol y cofnodion).
2. Nododd y Cyngor y llythyr Rheoli Archwiliad Allanol ac ymateb y rheolwyr. Cytunwyd i Adroddiad Blynyddol y Pwyllgor Archwilio a Risg gael ei gyflwyno i HEFCW.

**18.39 PWYLLGOR IECHYD A DIOGELWCH**

1. Cymeradwywyd yr adroddiad ar gyfarfod y Pwyllgor Iechyd a Diogelwch a gynhaliwyd 24 Hydref 2018 (ynghlwm fel Atodiad IV i gopi swyddogol y cofnodion).
2. Derbyniodd ac ystyriodd y Cyngor Adroddiad Blynyddol Iechyd a Diogelwch 2017/18. Tynnodd Cadeirydd y Pwyllgor Iechyd a Diogelwch sylw at y prif bwyntiau a gymerwyd o'r Adroddiad Blynyddol, ynghyd â dangosyddion perfformiad allweddol.

**18.40 PWYLLGOR MOESEG**

1. Cymeradwywyd yr adroddiad ar gyfarfod y Pwyllgor Moeseg a gynhaliwyd 8 Tachwedd 2018 (ynghlwm fel Atodiad V i gopi swyddogol y cofnodion).
2. Nododd y Cyngor Adroddiad Blynyddol y Corff Lles Anifeiliaid ac Adolygu Moesegol.

**18.41 PWYLLGOR ENWEBIADAU A LLYWODRAETHU**

1. Cymeradwywyd yr adroddiad ar y trafodaethau a gynhaliwyd dros yr haf gan y Pwyllgor Enwebiadau a Llywodraethu (ynghlwm fel Atodiad VI i gopi swyddogol y cofnodion).
2. Gan gyfeirio’n arbennig at y canlynol:

[i] Cofnod 162 [a] (**Aelodaeth y Cyngor**); ***cytunodd*** y Cyngor i hysbysebu'r ddwy swydd wag ar gyfer aelodau annibynnol, ac un swydd wag ar gyfer Dirprwy Ganghellor, yn lleol ac yn genedlaethol.

[ii] Cofnod 162[b] ( **Dirprwy Ganghellor**); ***penderfynwyd*** bod y Dirprwy Ganghellor i weithredu fel Dirprwy Gadeirydd y Cyngor a bod y Statud yn cael ei newid i adlewyrchu hynny.

[iii] Cofnod 162 [c] (**Pwyllgorau'r Cyngor**); ***penderfynwyd*** penodi aelodau canlynol y Cyngor i wasanaethu ar y Pwyllgorau a ganlyn:

* + Pwyllgor Iechyd a Diogelwch: Mr Tudur Williams
  + Pwyllgor Moeseg: Dr Karen Jones

[iv] Cofnod 163 (**Pwyllgor Taliadau**); cytunwyd ar y cylch gorchwyl arfaethedig a ***phenderfynwyd*** penodi Miss Julie Perkins, Dr Tzo Zen Ang a'r Athro Graham Upton i wasanaethu fel aelodau lleyg ar y Pwyllgor Taliadau.

1. Cymeradwyodd y Cyngor y gwelliannau i Ordinhad I ac Ordinhad XVI:

[i] **Ordinhad I: Disgyblaeth Myfyrwyr**: y dylid ychwanegu Cyfarwyddwr y Gwasanaethau Myfyrwyr fel Swyddog Disgyblu.

[ii] **Ordinhad XVI: Pwyllgorau'r Cyngor**: bod cylch gorchwyl y Pwyllgor Iechyd a Diogelwch yn cael ei ddiwygio i ychwanegu "Cymeradwyo a goruchwylio gweithredu is-bolisïau'r Polisi Iechyd a Diogelwch" i ddod â'r rhain yn unol â'r arfer cyfredol.

**18.42 PWYLLGOR STRATEGAETH A PHERFFORMIAD**

Cymeradwywyd yr adroddiad ar gyfarfod y Pwyllgor Strategaeth a Pherfformiad a gynhaliwyd ar 14 Tachwedd 2018 (ynghlwm fel Atodiad VII i gopi swyddogol y cofnodion).

**18.43 MATERION ADNODDAU DYNOL**

1. Derbyniodd y Cyngor adroddiad ar faterion Adnoddau Dynol yn cynnwys trafodaethau ar Wobrau Athena SWAN, y Cynlluniau Pensiynau a Dyfarniadau Cyflog Cenedlaethol.
2. Derbyniwyd, er gwybodaeth, restr o benodiadau uwch diweddar.

**18.44 ADRODDIAD BLYNYDDOL CYNALIADWYEDD**

Derbyniodd y Cyngor y wybodaeth ddiweddaraf am gynaliadwyedd a nododd y bydd yr Adroddiad Blynyddol Cynaliadwyedd yn cael ei gyflwyno yng nghyfarfod nesaf y Cyngor.

**18.45 NEWYDDION DIWEDDARAF UNDEB Y MYFYRYWR**

Derbyniodd y Cyngor adroddiad gan Undeb y Myfyrwyr ar eu gweithgareddau, ymgyrchoedd a digwyddiadau diweddar.

**18.46 SELIO**

Cadarnhaodd y Cyngor selio’r dogfennau a restrwyd yn Agendum 16.

**18.47 PENODI IS-GANGHELLOR NEWYDD**

*[Gadawodd Yr Is-ganghellor y cyfarfod bryd hyn. Dywedodd y Cadeirydd y dymunai gynnal trafodaeth ‘gyfyngedig’, a gadawodd pawb y cyfarfod, ac eithrio aelodau'r Cyngor ac Ysgrifennydd y Brifysgol.]*

1. Nododd y Cadeirydd y bydd y broses o benodi olynydd i'r Is-ganghellor yn dechrau ar unwaith, ac yn cael ei harwain gan Bwyllgor o'r Cyngor, yn unol ag Ordinhad VI. Amlinellodd Ysgrifennydd y Brifysgol y broses a'r amserlen debygol ar gyfer gwneud y penodiad.
2. Nododd y Cyngor fod hwn yn benodiad pwysig iawn i'r Brifysgol ac y dylid rhoi amser ac ystyriaeth briodol iddo.
3. ***Penderfynodd*** y Cyngor:

[i] Y dylid, yn unol ag Ordinhad VI, sefydlu Pwyllgor o'r Cyngor i gytuno ar ofynion y swydd ac i benodi Is-ganghellor newydd, a diwygio Ordinhad VI i ychwanegu cynrychiolydd myfyrwyr at aelodaeth y Pwyllgor Penodi.

[ii] Awdurdodi'r Cadeirydd i benodi dau aelod lleyg, yn ychwanegol at y Cadeirydd, fel cynrychiolydd y Cyngor ar y Pwyllgor.

[iii] Gofyn am enwebiadau tri aelod o'r Senedd i fod ar y Pwyllgor. Dymuna'r Cyngor weld unigolion â chymwysterau addas sy'n cynrychioli ystod eang o aelodaeth y Senedd.

[iv] Cyflogi Ymgynghorwyr Recriwtio i gefnogi'r broses.